Ivan Kukrika, Cavtat

Domagoj Vidović, Metković

**Mjestopis i toponimija Prhinja u Popovu**

**1. Uvod**

Selo Prhinje smješteno je u sjeveroistočnome dijelu Popova iznad magistralne ceste Trebinje – Ljubinje – Stolac – Mostar. Nalazi se na 362 metra nadmorske visine. S istoka ga omeđuje gora Vranjak (1074 m), sa zapada je preko obradive prodoline Pocelje povezano sa Kotezima, s juga se krška strana na kojoj je smješteno spušta prema Popovskome polju (preko Gradina i Ždrijela) i preko magistralne ceste prema selima Do i Strujići, a na sjeveru ga udolina koja izbija na Ržani do povezuje s padinama istočnoga dijela gore Lipnice (1067 m). Kuće su u Prhinjima izgrađene na jugoistočnoj strani padina Vranjaka djelomice na tvrdoj podlozi, a djelomice na šljunkovitu tlu. Upravo položaj koji Prhinje dijeli s Kotezima (izloženost Sunčevim zrakama i šljunkovita tla) omogućio je bavljenje mjesnoga stanovništva vinogradarstvom, a rastresite naplavine u Pocelju omogućuju uzgoj različitih poljoprivrednih kultura. Upravo je kakvoća tla (njegova rastresitost ili rahlost) potaknula nastanak imena *Prhinje*[[1]](#footnote-1)(usp. *prhak*).

Prhinje bi se moglo podijeliti na tri *mahale* (zaseoka): Gornje Prce (istočno od predjela Arapovina), Donje Prce (pod Repištem i Docima) te Radići (mahala je donekle odvojena od Gornjih Prca vrtovima). One su povezane uskim uličicama, a kamene su kuće u njima odraz jedinstvenoga popovsko-primorskog graditeljstva.

Selo je vjerojatno nastanjeno i u pretpovijesti s obzirom na lokalitet Gradina na vrhuncu koji se nadvio nad poljem i na kojemu se nalazi utvrda iz brončanoga ili željeznoga doba (Lučić 2009: 215). Mnoge se gomile različite starosti nalaze ispod sela, duž ceste prema Ljubinju (narod drži da su ih stvarali Grci, a etnonim se Grk odnosi na sve narode koji su prije Hrvata i drugih Slavena nastanjivali Popovo). Znatnijih tvarnih dokaza o postojanju većega srednjovjekovnog naselja na mjestu današnjega Prhinja nema. U selu nisu pronađene nekropole stećaka, ali s obzirom na blizinu koteških i s obzirom na to da je vododjelnicom između Koteza i Prhinja prolazio stari srednjovjekovni put koji je vodio od Ljubinja prema Popovu i dalje na jug prema Slanome, valja pretpostaviti da je na mjestu Prhinja ipak postojalo naselje, što potvrđuju i prvi osmanski popisi. Spomenimo i to da se pravoslavna crkva svete Varvare u Strujićima spominje 1664. s tim da se navodi da se nalazi u Kotezima (Bešlagić 1966: 22), upravnomu i kulturnomu središtu Koteške vale. Strujići su se i Prhinje, naime, u srednjovjekovlju i ranome novom vijeku smatrali dijelom Koteza. Po načinu se gradnje crkvu svete Varvare u Strujićima uspoređuje s dubrovačkim i bračkim srednjovjekovnim crkvama, ali i današnjim crkvama na Orahu (Sveta Tekla) i Dubljanima (Sveti Juraj) za koje se pouzdano zna da su bile katoličke (Ševo 2002: 209, 211). Sveta je Barbara inače zaštitnica rudara, a u Kotezima nahodimo i toponime *Rudača* i *Rudno polje* te toponim *Rudača* (te možda *Mala* i *Velika* *kopačina*) u Prhinjima(toponimi se *Rudača* i *Rudno polje*, doduše, mogu povezati i s pridjevom *rud* 'crven') koji bi se možda mogli povezati s rudokopima*.* Upravo je zbog načina gradnje crkve („rijetka u pravoslavnome graditeljstvu na Balkanu“; SG BiH 19/8) i činjenice da je teško povjerovati da su katolicima veoma napučena sela Koteške vale (Kotezi, Do i Prhinje) bili bez ijedne katoličke bogomolje do 1882. (kad je u Kotezima izgrađena katolička crkva svetoga Nikole) moguće pretpostaviti da je crkva u Stujićima nekoć bila katolička poput današnjih pravoslavnih, a nekoć katoličkih crkava u Čvaljini, Dračevu, Dubljanima i Zavali. Naime, srednjovjekovne katoličke crkve imala su i znatno manja popovska sela od Koteza, a teško je povjerovati da bi razmjerno mnogobrojna skupina katolika iz Koteške vale opstala bez postojanja bogomolje ako nam je već poznato da i danas postoji katolička crkva svete Tekle na Orahu, selu u kojemu već gotovo trista godina katolici ne žive.

U Prhinjima su po svim dostupnim podatcima živjeli samo katolici. Iz matičnih nam je knjiga razvidno da su u Prhinjima živjeli pripadnici rodova *Prce*[[2]](#footnote-2) (< *prce* 'prznica') i *Radić*[[3]](#footnote-3) (< *Rade* < *Radomir/Radoslav/Radovan*;pripadnici rodova Prce i Radić i danas napučuju Prhinje) te *Borojević*[[4]](#footnote-4) (< *Boroje* < *Borimir/Borislav*), *Kukica*[[5]](#footnote-5)(*:* *kuka*)i *Raguž*[[6]](#footnote-6)(< *Raguž* 'Dubrovčanin'), od 1934. ondje je određeno vrijeme živjela i jedna obitelj *Matić* (< *Mato* < *Matej*)koja je u Prhinje došla iz Dubljana na miraz (na Repištu i sada postoje ostatci kuće Matića). Po predaji je u selu stanovao i rod *Baraćin* (< *Baraćin < Baro < Bartolomej*), čiji su pripadnici prebjegli iz Prhinja nakon što je jedan od njih ubio osumnjičen da je ubio Turčina u Dodanovićima (Filipović–Mićević 1957: 183), te *Držalo* (< *držati*;na ulasku u selo s lijeve strane puta postoji toponim Držalovina). Sudeći po toponimiji u selu su mogli stanovati još i *Bašići* (< *baša* 'glavar, starješina' < tur. *baş* 'prvi, početak'; Bašići su po predaji napučivali i Zavalu) i možda *Bogdani* (*<* *Bogdan*; Bogdani su katolici nastanjivali Velju Među, a pravoslavni Bogdanovići koji nastanjuju Strujiće doselili su se razmjerno kasno, pa držimo vjerojatnijim da je trag u toponimiji ostavio stariji, katolički, rod). Kao osmanlijski podanici u Prhinjima se spominju muslimanski posjednici Džano iz Koteza, izvjesni Krkuč te Mustafa Salihović i Husein Balibašić koji su svoja zemljišta u travnju 1695. ustupili Milošu Nikoliću, Vukadinu Tomaševiću, Đuri Kojiću i Vujici Radonjiću (Hrabak 1985: 41–42). Jedini je novi posjednik kojemu je navedeno mjesto podrijetla Đuro Kojić za kojega stoji da je iz Ravnoga, no Nikolića je bilo u mnogim naseljima jugozapadnoga Popova (poglavito u Češljarima u kojima su nosili i prezime Češljarić), Radonjić je starije prezime Krečaka iz Češljara zabilježeno i na Gajicu, a Tomaševići su koncem 17. stoljeća nastanjivali Čvaljinu (otkud su prešli u Cicrinu te od njih potječu Kukice koji se kao stanovnici Prhinja spominju koncem 19. st.), tako da i njihova prezimena potvrđuju da su Prhinje barem tri stoljeća napučivali isključivo katolici. „Predaju“ koju je zabilježio Ljubo Mićević (Filipović–Mićević 1957: 184) po kojoj su prvi katolici u Prhinjima bili Radići koji su se ondje doselili sredinom 19. stoljeća opovrgavaju podatci iz matičnih knjiga župe Ravno koji pokazuju da su Prhinje (i ne samo Prhinje, nego i Ljubinje) već početkom 19. stoljeća sigurno nastanjivali pripadnici rodova Prce (koji su se po „predaji“ u Prhinje doselili nakon Radića) i Raguž, koncem 17. stoljeća Tomaševići od kojih su nastali Kukice, a s obzirom na migracijska kretanja katoličkih rodova iz jugozapadnoga Popova i Gornjega Hrasna prema Koteškoj vali sigurno je da su u Prhinjima povremeno boravili i još neki katolički rodovi. Toponimi *Arapovina* i *Budisavice* mogli bi upućivati na antroponime (prezime ili nadimak) *Arapović* (< *Arap*), *Budis(l)avić*[[7]](#footnote-7)(< *Budislav*) i *Čalović* (< *Čale* < *Časlav*). Osobito je zanimljiv toponim *Mirkov do* koji može upućivati na osobno ime *Mirko* (< *Miro* < *Miroslav*), ali i na migracije nositelja prezimena *Mirko* koji su se iz Gradca kod Makarske preselili u Molize, ali su u sam Gradac poput još nekih rodova mogli prispjeti izravno iz Popova (kao, primjerice, Andrijaševići) ili preko Zažablja (u Vidonjama postoji toponim *Mirkovo śedalo*).

Pouzdane podatke podatke o stanovništvu Koteške vale i samim tim Prhinja dobivamo tek koncem 15. stoljeća. Tako se u „Poimeničnome popisu sandžaka vilajeta Hercegovine 1475. – 1477.“ navode sela Kotezi, Priminje (vjerojatno Prhinje) i Čajrovina u Popovu (u posjedu Ise, dizdara tvrđave Počitelj) koja su bila uništena tijekom popisa te se navodi da stanovnici tih sela tijekom popisa borave na jednom mjestu. U navedenim trima selima tada je bilo 14 kućanstava te trojica neoženjenih muškaraca. U popisu se spominju *Ratko*, *sin Milata*, *Dobrač, sin Milata*, *Milša, sin Radiča*, *Živko, sin Vukice*, *Lukač, sin Radmana*, *Dragić*, *sin Radmana*, *Branilo i Dobrilo*, *sinovi Zada*, *Radoje*, *sin Mirosala*, *Radilo, sin Mirosala*, *Đurađ, sin Radibrada*, *Božidar*, *sin Radonje*, *Božićko, sin Radonje*, *Milorad, sin Radosala*, *Mrđan, sin Ratka* te *Radič, sin Ratka*. U popisu se navode i dva vinograda Grkodol i Čalovina (Aličić 1985: 484–485). Na temelju demografskih pokazatelja procjenjujemo da je u navedenim trima selima živjelo oko 140 stanovnika.

Prve službene popise stanovništva u Koteškoj vali provodi austrougarska uprava u Bosni i Hercegovimi. Tako službeno naselje Kotezi 1879. obuhvaća uza same Koteze Prhinje, Do, Dodanoviće i Strujiće. Ukupno je u Koteškoj vali 1879. živjelo 512 stanovnika, od čega 319 (62,30 %) pravoslavaca, 164 (32,03 %) katolika i 29 (5,66 %) muslimana (izračun prema Popis 1879: 118). Godine 1885. u Koteškoj je vali živjelo 586 stanovnika u 84 kućanstva, od čega 299 muškaraca i 287 žena, 1895. godine 666 stanovnika, od čega 409 pravoslavaca (61,41 %), 228 (34,23 %) katolika i 29 (4,35%) muslimana (izračun prema Popisu 1895: 536–537), a 1910. godine 855 stanovnika u 121 kućanstvu, od čega 385 muškaraca i 470 žena. Ljubo Mićević (Filipović–Mićević 1957: 183–184) donosi podatak da je 1938. u Prhinjima živjelo 10 katoličkih obitelji: 5 kućanstava Radića, 4 kućanstva Prca te 1 kućanstvo Matića. U Drugome svjetskom ratu stradalo je 16 Prhinjana, od čega 9 nositelja prezimena Prce i 7 nositelja prezimena Radić (Puljić–Vukorep–Bender 2001: 438–440). Godine 1948. u Prhinjima je živio 81 stanovnika, a 1981. njih 77. Posljedice ukidanja uskotračne pruge Gabela – Zelenika osjetile su se 1991. kad je selo po službenome popisu napučivalo 35 žitelja (SBiH: 258–259).

Uoči Domovinskoga su rata u Prhinjima živjela 43 stanovnika, isključivo Hrvata, od toga 19 muškaraca i 24 žena, odnosno 27 Prca i 16 Radića. Selo su 4. listopada 1991. granatirale srpsko-crnogorske postrojbe. U požarima i granatiranju nastala je velika materijalna šteta, a stanovništvo se više dana krilo u padinama gore Vranjak, odakle je petero muškaraca izbjeglo preko brda Lipnica više Koteza prema Stocu, Čapljini i Mostaru. Na početku rata u selu je ostalo 28 stanovnika, koji su doživjeli teške trenutke u to vrijeme, a muškarci koji su ostali u selu, iako u poodmakloj dobi, pretrpjeli su teška duševna i tjelesna zlostavljanja te poniženja od agresorske vojske. Unatoč izrazito nepovoljnim okolnostima selo nije posve opustjelo te ga danas napučuje 12 stanovnika. Upravo je činjenica da selo nije bilo napušteno ni u najtežim vremenima zalog za optimizam i vjeru u bolje dane.

**2. Motivacijska razredba toponima**

U ovome se dijelu rada obrađuje 130 toponimskih različnica koji je terenskim istraživanjem i arhivskim radom prikupio Ivan Kukrika.

2.1. Toponimi motivirani geomorfološkim odlikama zemljopisnoga objekta

2.1.1. Zemljopisni nazivi u toponimiji (toponomastički apelativi i izvedenice)

2.1.1. Odrazi zemljopisnih naziva: *Baba* (< *baba*[[8]](#footnote-8)'veliki kamen, hridina' + *do*), *Barica*, *Brijeg*, *Mala prodo* (< *prodo* 'prodolina'), *Mali vrh*, *Močilo*, *Podlokve* (< *lokva*), *Potkuk* (< *kuk*), *Struga* (< *struga* 'jaruga, prokop'), *Sućeska* (usp. *sutjeska*).

Na morfološke se oblike krša odnose nazivi *Baba*, *Mala prodo*, *Struga* i *Sućeska*, a u mjesnoj su se toponimiji odrazili i oronimski (*brijeg*, *kuk* i *vrh*) te hidronimski nazivi (*bara* i *močilo* 'blatna lokva').

2.1.1.2. Toponomijske metafore: *Dlanca*, *Letve, Mjedenica* (< *mjedenica* 'mjedeni sud'), *Podgrebernica* (usp. *grebenica* 'položnica, vrsta oruđa za kopanje'), *Ždrijelo.*

Većina je toponima iz ove skupine uvjetovana nazivima za dijelove ljudskoga tijela (*dlan* i *ždrijelo*) te manjim dijelom nazivima predmeta iz svakodnevne uporabe (*letva* i *mjedenica*) i oruđa (*grebenica*).

2.1.2. Toponimi s obzirom na razmještaj, oblik i izgled tla ili vode

2.1.2.1. Toponimi uvjetovani smještajem zemljopisnoga objekta: *Pobrežnice* (< *\*Podbrežnice*), *Srijede*, *Zaputnica*.

Smještaj se zemljopisnoga objekta, među ostalim, u Prhinjima određuje prefiksima *pod-* i *za-*.

2.1.2.2. Toponimi koji označuju oblik i površinska svojstva tla (izravni i metaforični): *Duboki do*, *Dugi sad*, *Krivi do*[[9]](#footnote-9), *Krnja* (< *krnj* 'okrhnut'), *Krupna ploča*, *Rupa*, *Široka prodo*, *Vranjak* (< *vran* 'crn').

2.1.2.3. Toponimi koji se odnose na sastav i osobitosti tla ili vode: *Grude* (< *gruda* 'okruglast grumen'), *Pješčine*, *Prljuge* (< *prljuga* 'pjeskovita zemlja'), *Razmetnice* (< *razmetnica* 'njiva s koje vjetar raznosi zemlju'), *Uzdrt* (< *uzdrt* 'jak zvuk vode pri prolasku koritom'; ARj 20: 301).

2.1.3. Odnosni toponimi: *Donja kosa*, *Donja Krnja*, *Donja trnovica*, *Donje Pješčine*, *Gornja kosa*, *Gornja trnovica*, *Male ograde*, *Male Srijede*, *Mali Brijeg*, *Mali Dugi sad*, *Mali Gušter-laz*, *Mali Jasen*, *Mali zadubak*, *Nadolačje* (< *\*Naddolačje* 'prostor iznad dola'), *Njivine*, *Ogradetina*, *Predtorina*, *Stari vrt*, *Svrha Vranjaka*, *Torićak*, *Velika kopačina*, *Velika Krnja*, *Velike Srijede*, *Veliki brijeg*, *Veliki Jasen*, *Veliki vrh*, *Veliki zadubak*.

Dvorječni se odnosni toponimi najčešće tvore od pridjeva i imenice (npr. *Donja kosa*), a odnos se među samim toponimima najčešće iskazuje antonimnim parovima pridjeva, pri čemu antonimni par *gornji – donji* izražava prostorne[[10]](#footnote-10), a *mali* – *veliki*[[11]](#footnote-11)kvalitativne odnose (usp. Frančić–Mihaljević 1997–1998: 88). Postoje i toponimi u kojih antonimna sastavnica izostaje (tj. ona je *ø*[[12]](#footnote-12)). U dvočlanih se toponima tvorenih od prijedloga i imenice antonimija iskazuje antonimnim prijedlozima (npr. *Nad lokvom* i *Pod lokvom*). Veliko slovo na drugome članu toponimijske sintagme (bila ona dvorječna ili višerječna) znak je da je u mjesnoj toponimiji uščuvan i toponim kojim je gore navedeni toponim motiviran (npr. *Dugi Sad* i *Mali Dugi Sad*). Položaj se zemljopisnoga objekata naznačuje i predmetcima *nad-*, *pod-* i *pred-* te imenicom *svrha* u oronimiji(usporedivom s imenicom *konac* u nesonimiji), a odnosi se među zemljopisnim objektima određuju i augmentativnim dometcima *-etina* i *-ina* te deminutivnim *-ica* i *-ićak*.

2.1.4. Toponimi motivirani nazivima biljaka i dijelova biljaka: *Čemenište* (< *čemen* 'ledina' < tur. *çim/çimen*) *Čičavica* (usp. *čičak* 'Arctium lappa'), *Donja jesenka* (< *jesenka* 'vrsta jabuke'), *Dračeva njiva*[[13]](#footnote-13)(< *drača* 'Paliurus spina-christi'), *Gornja jesenka* (< *jesenka* 'vrsta jabuke'), *Jabučina* (< *jabuka* 'Malus'), *Jasen* (< *jasen* 'Oleaceae Fraxinus'), *Pod dub* (< *dub* 'hrast, Quercus'), *Podmurvetine* (< *murva* 'Morus'), *Trnovi* (< *trn* 'Prunus spinosa'), *Zastručnica* (usp. *stručak*).

2.1.5. Toponimi motivirani imenima i nazivima životinja: *Gušter-laz*, *Krilonjina* (< *Krilonja* 'ime volu'), *Zečija vlaka*, *Zmijska ljut*, *Zminica* (usp. *zminji* 'zmijski').

Unutar ove skupine najčešći su toponimi u kojima je uščuvan naziv za vrste gmazova (*gušter* i *zmija*).

2.2. Toponimi motivirani ljudskom djelatnošću

2.2.1. Toponimi prema izgrađenim zdanjima.

2.2.1.1. Toponimi uvjetovani gospodarskim objektima: *Gumnine* (< *gumno* 'mjesto na kojemu se vrše žito'), *Han* (< *han* 'konačište' < tur. *han*), *Pod čatrnjom* (< *čatrnja* 'zdenac').

2.2.1.2. Toponimi uvjetovani obrambenim objektima: *Gradina* (< *gradina* 'utvrda').

2.2.1.3. Toponimi uvjetovani ruševinama: *Omeđina* (< *omeđina* 'razvalina').

2.2.2. Toponimi prema obitavalištima te javnim prostorima i putovima: *Kolarnica* (< *kolarnica* 'mjesto na kojemu su se ostavljale zaprege'), *Pocelje* (< *\*Podselje*), *Raskrsnica*.

2.2.3. Gospodarski toponimi

2.2.3.1. Toponimi u svezi s poljoprivredom i vinogradarstvom: *Lazetina* (< *lazina* 'krčevina'), *Lukinjak* (< *luk*), *Mala kopačina*, *Repišta* (< *repa*), *Ržani do* (usp. *hrž* 'raž'), *Sadina* (< *sadina* 'mjesto na kojemu se što sadi'), *Vinogradine*, *Vinograd-polje*, *Vlaka* (< *vlaka* 'duga zavučena njiva').

2.2.3.2. Toponimi u svezi sa stočarstvom: *Zgon* (< *zgon* 'ograđeno mjesto na kojemu se okuplja stoka')

2.2.3.3. Toponimi u vezi s ostalim gospodarskim djelatnostima: *Mala kopačina*, *Rudača*, *Velika kopačina*.

Ovoj skupini toponima uglavnom pripadaju toponimi koji se odnose na moguća mjesta na kojima su bili rudnici.

2.3. Kulturnopovijesni toponimi: *Težine* (< *teg* 'rad na tuđemu imanju').

2.4. Toponimi uvjetovani duhovnim i vjerskim životom zajednice: *Igrište*, *Harem* (< *harem* 'muslimansko groblje' < tur. *harem*), *Pakonja* (*: opak*), *Podgreblje*, *Popov do*, *Zlatni do*, *Zmajeva vlaka*.

Na pretkršćanska vjerovanja odnose se toponimi *Igrište* (na igrištima su se po pučkome vjerovanju u većemu dijelu Donje Hercegovine igrala vilinja kola) i *Zmajeva vlaka* (zmajska su obitavališta po predajama obično bila u gorskim predjelima, a u Prhinjima se navedeni predio nalazi na gori Vranjaku). Na mjesta na kojima se tražilo „antiko blago“ upućuje toponim *Zlatni do*. Lokva *Pakonja* upućuje na opasnosti od vodenih božanstava zbog kojih su se obično po predaji utapale mlade djevojke. Na ukopna mjesta upućuju pak toponimi *Harem* i *Podgreblje*.

2.5. Toponimi antroponimnoga postanja

U mjesnoj su se odrazila prezimena čiji su nositelji pripadnici rodova koji i danas napučuju Prhinje (*Prce* i *Radić*), rodova koji su selo po predaji napučivali (*Držalo*), rodova koji su napučivali obližnja popovska naselja (*Bašić*, *Bogdan* i *Čokljat*). U mjesnoj su se toponimiji odrazila i osobna imena *(H)ranko* (< *Hranislav*), *Mato* (< *Matej*), *Rade* (< *Radomir/Radoslav*) i *Vlaho.* Antroponimi *Budis(l)av(ić)*, *Čalo(vić)*, *Mirko* i *Arap(ović)* mogli bi se odnositi na iseljene rodove kojima se zameo trag čak i u narodnoj predaji.

2.5.1. Višerječni toponimi antroponimnoga postanja

2.4.1.1. Toponimi tvoreni od antroponima i zemljopisnog naziva: *Mirkov do*, *Radino crijevo*, *Vlahova dolina*.

2.5.1.2. Toponimi tvoreni od antroponima i gospodarskih naziva: *Bašića lazetina*, *Matino guvno*.

2.5.1.3. Toponimi tvoreni od antroponima i naziva za obitavališta, javne prostore i putove: *Prcina ulica*, *Radića ulica*.

2.5.2. Jednorječni toponimi antroponimnoga postanja: *Arapovina*, *Bogdanovina*, *Budisavica*, *Čokljanuša*, *Držalovina*, *Podranče*[[14]](#footnote-14).

2.6. Toponimi etničkoga ili etnonimskoga postanja: *Grčke gomile*, *Grkov do*.

Pridjev *grčki* odnosi se u Popovu na starinu objekta i na graditeljsko umijeće zidara ili klesara koji ju je izgradio, a ne na vjersku pripadnost (tumačenje prema pridjevu *grčki* 'pravoslavni' nahodimo samo među pravoslavcima u Popovu i možemo ga smatrati naknadnom pučkom etimologijom). Toponim *Grkov do* odnosi se na predio u blizini prhinjskoga groblja na kojemu se možda koncem 15. stoljeća nalazio vinograd koji se spominje u *Poimeničnome* *popisu* 1475. – 1477. pod imenom *Grkodol*.

2.7. Toponimi nejasna postanja ili motivacije: *Akor*[[15]](#footnote-15), *Gorješnica*[[16]](#footnote-16)*.*

**3. Zaključak**

U ovome je radu obrađeno 130 toponimskih različnica na području sela Prhinje u Koteškoj vali, u sjeveroistočnome dijelu Popova. Pritom su posebno zanimljivi toponimi antroponimnoga postanja koji dokazuju kontinuitet naseljenosti sela još od srednjovjekovlja (u toponimiji je uščuvan spomen na rod *Budislavić* koji je po povijesnim vrelima nastanjivao Gornju Hercegovinu, ali je zbog tradicije bisesilnoga stočarstva morao napučivati i Popovo), upućuju na moguće selilačke smjerove (u toponimiji je zabilježen antroponim *Mirko* koji bi se mogao povezati s prezimenom Mirko zabilježenom u Gradcu kod Makarske i Molizeu), ali i opovrgavaju navode različitih „predaja“ po kojima Hrvati u Prhinjima žive oko 150 godina (na temelju podataka iz mletačkoga katastra i matičnih knjiga razvidno je da su Hrvati u Prhinjima isključivo stanovništvo barem tristotinjak godina, a s obzirom na povijesne podatke to se razdoblje vjerojatno može protegnuti i na srednjovjekovlje te prva stoljeća osmanske vladavine). Na kontinuitet naseljenosti Prhinja upućuje i podatak da je u selu od kasnoga srednjovjekovlja do danas preživio toponim *Grkov do*.

 Od ostalih toponima osobito su česti oni koje se povezuju sa slavenskom mitologijom, bilo da je riječ o toponimima koji upućuju na različita božanstva (vjerojatno toponim *Baba*), bilo da je riječ o toponimima koji upućuju na mitske nemani (npr. *Zmajeva vlaka*, a možda i toponimi koji sadržavaju životinjski naziv *zmija*). Na prastanovnike Popova upućuju pak toponimi tvoreni etnonimom *Grk* s kojima se povezuju i predaje o „antikome zlatu“ koje nosi prokletstvo onomu tko ga pronađe (usp. toponim *Zlatni do*). Zanimljiv je i hidronim onomatopejskoga postanja *Uzdrt* čije je ime uvjetovano zvukom koje proizvodi riječno korito. Od nehrvatskih je jezičnih slojeva zastupljen još turski koji se odrazio u biljnome nazivlju (*Čemenište*) te u nazivima objekata (*Han* i *Harem*), a koji je znatno manje zastupljen nego u, primjerice, susjednim Kotezima.

 S obzirom na činjenicu da je Ljubo Mićević 1930-ih u Prhinjima naveo tek desetak toponima, razvidno je kolike su zasluge naših ispitanika da se baština jednoga malog popovskog mjestašca otrgne zaboravu, a podatci koje su iznijeli još su jednom potvrdili da je Koteška vala bila istinskim hrvatskim i katoličkim središtem puka sjeveroistočnoga Popova, činjenicu koju se različitim „predajama“ već stoljećima nastoji dovesti u pitanje. Sad kad nam je povijest barem donekle rasvijetljena, vjerujemo da možemo graditi i svjetliju budućnost ako ni zbog čega, onda zbog hrabrosti Prhinjana koji ni u najtežim trenutcima nisu napustili svoja ognjišta. Nekad je dostatno tek preživjeti i dočekati bolja vremena.

Literatura

ARj = *Rječnik hrvatskoga ili srpskog jezika.* 1881. – 1976. Zagreb: JAZU.

Bešlagić, Šefik 1966. *Popovo: srednjovjekovni nadgrobni spomenici.* Sarajevo:Zavod za zaštitu spomenika kulture Bosne i Hercegovine.

Brozović Rončević, Dunja 1987. Tragovi poganskih, kršćanskih i islamskih kultova u toponimiji, *Zbornik 6. jugoslovenske onomastičke konferencije*, Odeljenje jezika i književnosti SANU, 7, Beograd, 117–124.

Filipović, Milenko S.; Mićević, Ljubo 1959. Popovo u Hercegovini. *Djela odjeljenja istorisko-filoloških nauka naučnoga društva NR Bosne i Hercegovine*, 15 (11), Sarajevo.

Frančić, Anđela; Mihaljević, Milica 1997 – 1998. Antonimija u hrvatskoj ojkonimiji. *Rasprave Instituta za hrvatski jezik i jezikoslovlje*, 23 – 24, Zagreb, 77–102.

Hrabak, Bogumil 1985. Zemljišne parcele feudalaca i muslimanskih seljaka u Popovu, Zažablju i Trebinju početkom Morejskog rata. *Tribunia*, 9, Trebinje, 31–46.

Kriste, Đuro 1999. *Župa Trebinja*. Dubrovnik: Župa sv. Petra (Dubrave Hrid).

Kukrika, Ivan; Vidović, Domagoj 2011. Toponimija sela Kotezi u Popovu, *Rasprave IHJJ*, 38/1. Zagreb: Institut za hrvatski jezik i jezikoslovlje, 123–144.

Lučić, Ivo 2009. *Povijest dinarskog krša na primjeru Popova polja* (doktorat)*.* Nova Gorica: Univerza v Novi Gorici Fakulteta za podiplomski študiji.

Marić, Marinko 2011. Katoličko stanovništvo župe Stolac, *Stolačko kulturno proljeće*, 4. Stolac: Matica hrvatska Stolac, 71–94.

Popis 1879 = *Orstschafts und Statistiks von Bosnien und Herzegovina / Štatistika miesta i pučanstva Bosne i Hercegovine*. Sarajevo: K. u. k. Regierungsdrückerei.

Popis 1895 = *Hauptresultate des Volkszählung in Bosnien und der Herzegovina vom 22. April 1895*. Sarajevo: Statistische Departement der Landesregierung.

Pujić, Savo 2003. Iz trebinjske toponimije: Porijeklo toponima. *Tribunia*, 10, Trebinje, 131–186.

Puljić, Ivica 2008. *Popisi izbjeglica iz Donje Hercegovine u Dubrovačko primorje 1875. – 1878. godine*, *Humski zbornik*, 11, Neum.

Puljić, Ivica; Bender, Đuro; Vukorep, Stanislav 2001*. Stradanja Hrvata tijekom Drugog svjetskog rata i poraća u istočnoj Hercegovini* : *Humski zbornik*, 5, Zagreb.

SBiH = *Stanovništvo Bosne i Hercegovine: narodnosni sastav po naseljima.* Zagreb: Državni zavod za statistiku.

SG BiH = *Službeni glasnik BiH* 2008. 19/8. Sarajevo.

Sivrić, Marijan 2003*. Migracije iz Hercegovine na dubrovačko područje (1667. – 1808.):* *Humski zbornik*, 6, Dubrovnik – Mostar.

Ševo, Ljiljana 2002. *Pravoslavne crkve i manastiri u Bosni i Hercegovini do 1878.* Banja Luka.

Vidović, Domagoj 2014. *Zažapska onomastika*. Zagreb: Institut za hrvatski jezik i jezikoslovlje.

1. Muški etnik glasi *Prhinjanin*, ženski *Prhinjka*, a ktetik *prhinjski*. Da je riječ o iskonski množinskome ojkonimu, potvrđuje lokativ *u Prhinjima*. [↑](#footnote-ref-1)
2. Prce se spominju u Pobrđu iznad Velje Međe 1734. pod dvorječnim prezimenom Augustin Prce (Kriste 1999: 216). Rod se Gustin (kako se poslije zapisuju Augustini) iz Velje Međe već sredinom 17. stoljeća selio u Trpanj i Viganj na Pelješcu, a potom na Zelenikovac te dalje prema Gradcu, Dubravama i dolini Neretve (Vidović 2014: 104). Prce se pak 1804. spominju u Ljubinju, 1805. u Prhinjima, a 1806. pod dvorječnim prezimenom Prce Kašić u Batkovićima u Gornjemu Hrasnu. [↑](#footnote-ref-2)
3. Radići su u Prhinje pristigli polovicom 19. stoljeća s Planjaka (spominju se u maticama od 1844.), a podrijetlo vuku iz Velje Međe u kojoj se spominju od 1687. (Vidović 2014: 131) Dio se Radića s Prhinja oko 1880. preselio u Grabovi Do (Marić 2011: 154). [↑](#footnote-ref-3)
4. Borojevići se u Prhinjima spominju 1805. (Marić 2011: 135) [↑](#footnote-ref-4)
5. Jozo, Jela, Manda i Janja Kukica spominju se 1875. među izbjeglicama iz Prhinja u Podimoču (Puljić 2008: 108), a kako su prezime Kukica nosili Tomaševići koji se spominju kao posjednici u Prhinju 1695., vjerojatno je riječ o njihovim potomcima. Po predaji je prezime *Kukica* nastalo od obiteljskoga nadimka Tomaševića u Gradcu koji su naplaćivali carinu zbog čega su ih susjedi nazivali kukavcima. Tomaševićima je navodno starije prezime bilo Paklarević (Kriste 1999: 155). [↑](#footnote-ref-5)
6. Raguži se u Prhinjima spominju od 1810. Matica je Raguža u Popovo bila selo Strmica u kojemu se spominju pod prezimenom Veseličić. [↑](#footnote-ref-6)
7. Budislavići su koncem 15. stoljeća prebjeli pred Osmanlijama iz Odžaka kod Nevesinja u Dubrovnik. Potomak je nevesinjskih Budislavića trebinjsko-mrkanski biskup Toma Budislavić (1606. – 1608.) S obzirom na činjenicu da su mnogi popovski rodovi sa stokom stanovali u Gornjoj Hercegovini, moguće je da je Budislavića bilo i u Popovu u kojemu im je matica mogla biti upravo u Prhinjima. [↑](#footnote-ref-7)
8. *Baba* je ujedno i ime ženskoga demona, personifikacija ženskoga pretka, možda eufemizam za božanstvo plodnosti (Brozović Rončević 1987: 123). U istočnoj Hercegovini nailazimo na mnogobrojne prežitke pretkršćanskih hrvatskih vjerovanja, tako da ni mogućnost da je dio toponima motiviranih apelativom *baba* zapravo odraz negdašnjega duhovnog života ne treba odbaciti. [↑](#footnote-ref-8)
9. Katkad se toponimi koji sadržavaju prdjev *kriv* odnose na mjesta nepogodna za bavljenje poljoprivredom. [↑](#footnote-ref-9)
10. Antonimni par *gornji – donji* susrećemo kod dvočlanih toponima (npr. *Donja kosa* i *Gornja kosa*). U oronimiji pridjev *gornji* obično označuje položaj na višoj nadmorskoj visini, a u Popovskome polju isti pridjev označuje područje dalje od Zablatka kod Hutova. [↑](#footnote-ref-10)
11. Primjerice, *Mali brijeg /Veliki brijeg.* [↑](#footnote-ref-11)
12. Nahodimo primjer *Pješčine* i *Donje Pješčine.* Ne postoji toponim \**Gornje Pješčine.* [↑](#footnote-ref-12)
13. Ne treba posve odbaciti ni mogućnost da je riječ o toponimu antroponimnoga postanja. Popovu je, naime, nastanjivao rod Dračevac. [↑](#footnote-ref-13)
14. Rančeve doline nalazimo na Gornjemu Drijenu. Vjerojatno je riječ o prežitku srednjovjekovne zemljišne podjele. [↑](#footnote-ref-14)
15. Možda prema *ahar/akar* 'staja, konjušnica'. Riječ je o ruševnome zdanju pod magistralnom cestom. [↑](#footnote-ref-15)
16. Gorješnica je lokva. Treba napomenuti da sam dodatnim ispitivanjem utvrdio kako se toponimi *Požar* pa čak i *Gorjelište* u Zažablju i Popovu odnose na predjele unutar kojih se nalazi vrelo ili zbiralište vode upravo kako je i na sjevernodalmatinskim otocima. Na upozorenju na tu činjenicu zahvaljujemo Anti Juriću i Nikoli Vuletiću. [↑](#footnote-ref-16)